Започна разчистването на терена за бъдещия терминал на летище Бургас
Дата: 11-09-2008
Главният изпълнителен директор на „Фрапорт Туин Стар Еърпорт Менинджмънт” АД Андреас Халфер даде началото на подготвителните дейности за строежа на новия терминал на летище Бургас, предаде Агенция „Фокус”. На разрушаването на първата сграда - бивш стол за хранене от 60-те години, където ще бъде терминалът присъстваха още главният технически директор на „Фрапорт” Карл Май, изпълнителният директор на летище Бургас Калин Барзов и представители на ръководството на аеропорта. Теренът, където ще се изгради новия пътнически терминал, е наситен със сгради и до започването на истинското строителство трябва да бъдат премахнати общо 46 постройки. Ще бъдат разчистени общо 75 000 кубически метра материали от площ 15 000 квадратни метра, каза главният технически директор на „Фрапорт” на пресконференция.
Строителството на новия терминал е предвидено да започне в средата на 2009 година. В нея ще бъдат инвестирани 36 милиона евро. Сградата ще е на две основни нива и подземен етаж. Новият терминал ще е на площ от 36 000 квадратни метра, като капацитетът е за 3 милиона пътници, допълни още Карл Май. Предвидено е още разширение на пероните и рульожките на летище Бургас. Ще бъде рехабилитирана и съществуващата писта. След започването на строителството на новия летищен терминал ще е необходима и промяна на пътния достъп до летището. Част от сега съществуващите сгради ще бъдат премахнати, а други - преместени. Предвидено е строителство на нова административна сграда, нова сграда за кетъринга и нова сграда на противопожарната служба, както и за карго обслужването. Предстои да бъде изграден и нов сървис-център за авиокомпаниите.
Новият летищен терминал в Бургас ще е готов до началото на сезон 2011 година, съобщиха още от ръководството на фирмата–концесионер на двете морски летища.